ΚΑΝΟΝΙΣΜΟΣ (ΕΟΚ) αριθ. 860/92 ΤΟΥ ΣΥΜΒΟΥΛΙΟΥ της 30ής Μαρτίου 1992 για την τροποποίηση του κανονισμού (ΕΟΚ) αριθ. 727/70 περί κοινής οργανώσεως της αγοράς στον τομέα του ακατέργαστου καπνού ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 43, την πρόταση της Επιτροπής (1), τη γνώμη του Ευρωπαϊκού Κοινοβουλίου (2), Εκτιμώντας: ότι η Επιτροπή πρότεινε στο Συμβούλιο σε βάθος αναμόρφωση των κοινοτικών ρυθμίσεων στον τομέα του ακατέργαστου καπνού- ότι, ωστόσο δεν είναι βέβαιο ότι η αναμόρφωση αυτή θα θεσπιστεί αρκετά σύντομα ώστε να μπορέσει να εφαρμοσθεί από τη συγκομιδή 1992- ότι θα πρέπει, κατά συνέπεια να τροποποιηθούν ορισμένες διατάξεις του κανονισμού (ΕΟΚ) αριθ. 727/70 (3), αναμένοντας την εισαγωγή του νέου καθεστώτος για τη συγκομιδή 1993- ότι το ανώτατο όριο της μειώσεως των τιμών και των πριμοδοτήσεων σε περίπτωση υπερβάσεως της μεγίστης εγγυημένης ποσότητας κατά 15 % έχει προβλεφθεί για περιορισμένη περίοδο- ότι από την πείρα αποδείχθηκε ότι αυτό το ανώτατο όριο δεν ήταν αποτελεσματικό για τη μείωση των τιμών και των πριμοδοτήσεων για ορισμένες ποικιλίες- ότι θα πρέπει, ως εκ τούτου, να αυξηθεί σε επίπεδο που θα επιτρέπει σημαντικές μειώσεις των τιμών και των πριμοδοτήσεων σε περίπτωση ισχυρής υπερβάσεως της μεγίστης εγγυημένης ποσότητας- ότι είναι αναγκαίο να ληφθούν αυτά τα μέτρα για να συγκρατηθούν οι δαπάνες του προϋπολογισμού εντός των ορίων που επιβάλλονται από τη δημοσιονομική πειθαρχία, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Στο άρθρο 4 παράγραφος 5 του κανονισμού (ΕΟΚ) αριθ. 727/90 το τέταρτο εδάφιο αντικαθίσταται από το ακόλουθο κείμενο: "Οι μειώσεις που αναφέρονται στο τρίτο εδάφιο δεν υπερβαίνουν το 15 % για τις συγκομιδές από το 1989 έως το 1991, και το 23 % για τη συγκομιδή 1992." Άρθρο 2 Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 30 Μαρτίου 1992.

[Source: multi_eurlex | Tokens: 1904]